**Par valsts budžeta dotāciju Eiropas Savienības fondu 2021.-2027.gadam periodā**

Eiropas Savienības (turpmāk – ES) fondu 2014.-2020.gadam plānošanas periodā valsts budžeta dotācijas aprēķināšanas kārtību nosaka saskaņā ar Ministru kabineta 2015.gada 27.janvāra noteikumiem Nr.42 “Noteikumi par kritērijiem un kārtību valsts budžeta dotācijas piešķiršanai pašvaldībām Eiropas Savienības struktūrfondu un Kohēzijas fonda 2014.–2020.gada plānošanas periodā līdzfinansēto projektu īstenošanai”.

Valsts budžeta dotāciju aprēķina no normatīvajos aktos par ES fonda specifiskā atbalsta mērķa īstenošanu noteiktās minimālās nacionālā publiskā finansējuma attiecināmo izmaksu daļas, ko iegulda pašvaldība un kas netiek segta no projekta pašfinansēšanas rezultātā iegūtajiem līdzekļiem. Lai noteiktu katras pašvaldības valsts budžeta dotācijas īpatsvaru procentos, Valsts reģionālās attīstības aģentūra aprēķina pašvaldību budžeta kapacitātes rādītāju un katru gadu līdz 10. janvārim publicē savā tīmekļa vietnē pašvaldību budžeta kapacitātes rādītāju aktuālo sarakstu un aprēķinā izmantotos datus. Valsts budžeta dotācijas apmērs katrai pašvaldībai tiek noteikts, novērtējot aprēķinātās pašvaldību budžeta kapacitātes rādītāja standartizētās vērtības - jo pozitīvāka vērtība, jo mazāks valsts budžeta dotācijas īpatsvars. Valsts dotācija attiecīgi var būt no 10% līdz 30% no pašvaldības līdzfinansējuma, kas nozīmē, ka valsts budžeta dotācija parasti veido 1%-5% no projekta kopējā finansējuma.

Esošajam atbalsta veidam ir novērojami šādi trūkumi:

* valsts dotācijas apmērs ir lielāks finansiāli ietilpīgākam projektam – finansiāli turīga pašvaldība gatava vairāk pati līdzfinansēt, līdz ar to arī saņemt lielāku valsts dotācijas apmēru. Rezultātā Rīgas plānošanas reģionā valsts dotācija uz vienu projektu sastāda 120 927 *euro*, savukārt Latgales plānošanas reģionā – 108 767 *euro*;

|  |  |  |  |  |  |  |  |
| --- | --- | --- | --- | --- | --- | --- | --- |
| **Plānošanas reģions** | **Projektu skaits** | **Kopējā summa, EUR** | **ES fondi (ERAF, KF)** | **VB dotācija** | **VBD pret kopējām izmaksām** | **VBD pret publ. attiec. izm.** | **VBD uz 1 projektu, EUR** |
| **Rīgas PR** | 170 | 547 040 035 | 248 984 686 | 20 557 528 | 3,8% | 5,1% | 120 927 |
| **Latgales PR** | 145 | 360 928 739 | 225 625 267 | 15 771 285 | 4,4% | 5,5% | 108 767 |
| **Vidzemes PR** | 121 | 210 582 438 | 108 437 301 | 9 214 323 | 4,4% | 5,7% | 76 151 |
| **Zemgales PR** | 87 | 247 516 523 | 118 796 341 | 13 223 442 | 5,3% | 7,3% | 151 994 |
| **Kurzemes PR** | 80 | 224 819 122 | 148 764 619 | 9 670 515 | 4,3% | 5,0% | 120 881 |
| **Projekti ar teritoriju - visa Latvija** | 4 | 11 006 179 | 9 291 959 | 42 891 | 0,4% | 0,4% | 10 723 |
| **Kopā** | **607** | **1 601 893 036** | **859 900 173** | **68 479 984** | **4,3%** | **5,5%** | **112 817** |

* kaut gan valsts dotācijas mērķis ir palīdzēt pašvaldībām īstenot projektus, tomēr parasti valsts dotācijas apmērs ir 1%-5% no projekta kopējām izmaksām, līdz ar to valsts budžeta dotācija nedod īpaši lielu ieguldījumu projektu īstenošanā. Izšķirošais projekta realizācijai ir ES fondu finansējums, nevis atbalsts līdzfinansējumam 15% apmērā, no kuriem aptuveni 1%-5% veido valsts budžeta dotācija.

Reģionālās politikas pamatnostādņu 2021.-2027.gadam B. 3.4. uzdevums “Regulējuma izstrāde valsts budžeta dotācijai pašvaldību ES fondu projektu līdzfinansēšanai”, lai nodrošinātu lielāku reģionālo ietekmi valsts budžeta dotācijai ES fondu līdzfinansēto projektu īstenošanai, paredz plānošanas periodā 2021.-2027.gadam izvērtēt atbalsta apmēra un intensitātes diferencēšanu atsevišķajās teritorijās vai jomās, kur tā ir nepieciešama projektu realizācijai reģionālās attīstības atšķirību mazināšanai. Vienlaikus valsts budžeta dotācija pašvaldībām ir viens no [Reģionālās attīstības likumā](https://likumi.lv/ta/id/61002-regionalas-attistibas-likums) definētajiem reģionālās politikas instrumentiem.

Tāpat Reģionālās politikas pamatnostādnes 2021.-2027.gadam nosaka, ka ir nepieciešams veidot pastāvīgu atbalsta programmu (indikatīvais finansējums 33 600 000 *euro* gadā), programmas līdzekļus novirzot pašvaldību īstenotajiem uzņēmējdarbības atbalsta projektiem, kā arī pašvaldību īstenotajiem projektiem pakalpojumu pieejamības un kvalitātes uzlabošanai.

Ņemot vērā esošā atbalsta veida trūkumus, Vides aizsardzības un reģionālās attīstības ministrija (turpmāk – VARAM) ierosina finansējumu 20 000 000 *euro* apmērā gadā, ko potenciāli varētu izmantot valsts dotācijai pašvaldībām ES fondu projektu 2021.-2027.gadu plānošanas periodā līdzfinansējuma atbalstam, novirzīt pastāvīgajam finansējuma avotam mērķdotācijām augstas gatavības pašvaldību investīciju projektiem, kuriem piešķir mērķdotācijas atbilstoši Ministru kabineta 2022.gada 8.februāra noteikumiem Nr. 112 “Kārtība, kādā piešķiramas un izlietojamas mērķdotācijas investīcijām pašvaldībām” (turpmāk – MK noteikumi Nr. 112). MK noteikumi Nr.112 nosaka kārtību, kādā pašvaldībām piešķir mērķdotācijas investīcijām, vienlaikus ir noteikts, ka uz mērķdotāciju piešķiršanu var pretendēt pašvaldība sākot ar 2022.gadu un katru nākamo gadu. **Pieejamais valsts budžeta finansējums 2022. gada pašvaldību investīciju projektu atlasei ir 37 137 265**euro**.** Pašvaldībām bija iespēja līdz 2022.gada 21.martam iesniegt VARAM investīciju projektu pieteikumus valsts budžeta līdzfinansējuma saņemšanai. Tika saņemti investīciju projektu pieteikumi par kopējo nepieciešamo valsts budžeta finansējuma apmēru 63 651 303 euro, tādējādi pieprasījums pārsniedz 2022.gadā pieejamo valsts budžeta finansējumu.

Vides aizsardzības

un reģionālās attīstības ministrs A.T.Plešs

Jānis Ilgavižs, 66016721

janis.ilgavizs@varam.gov.lv